Այս ամենը էլ ավելի կսաստկացնի թուրքական հասարակության բևեռացումը։ Անցնող երկու օրերին Էրդողանի կողմնակիցների կողմից հնչող ծայրահեղական կոչերը, որոնցով պահանջում էին մահապատժի ենթարկել հեղաշրջումը նախաձեռնած սպաներին[4], լինչի դատաստանի փորձերը զինաթափված զինվորների հանդեպ (տե՛ս լուսանկարը), «դավաճան» լրագրողների, մտավորականների ցուցակների կազմումն ու հրապարակումը, ինչպես նաև թուրքական տարբեր բնակավայրերում քրդամետ HDP կուսակցության գրասենյակների, ալևի փոքրամասնության ներկայացուցիչների վրա ագրեսիվ տրամադրված ամբոխների հարձակումները այս բևեռացման վառ արտահայտություններ են։ Այս բևեռացումը կմեծանա առաջիկայում սպասվող իշխանությունների պոպուլիստական հռետորաբանության և զանգվածային մաքրումների, բռնաճնշումների և ձերբակալությունների ֆոնին։